section_heading: Inicijacija
paragraph_text: U australskim domorodačkim narodima iskušenik je tijekom složenih obreda inicijacije podvrgnut pokori i mučenju. Mora se povući iz društva u kojemu mu se do tada odvijao život, zabranjeno mu je vidjeti žene i neupućene te odlazi živjeti u šikaru. Tamo je daleko od svojih bližnjih, pod paskom nekolicine starješina koji mu služe kao kumovi. Smatra se kako je šuma tako prirodna sredina da u nekih naroda riječ za inicijaciju znači "ono što je iz šume". Novak je često tijekom ceremonija kojima prisustvuje urešen lišćem. U dugim mjesecima zabranjen mu je cijeli niz namirnica, a dopuštena mu je samo količina hrane dovoljna za održavanje golog života. Ponekad mora strogo postiti ili jesti odvratnu hranu, kumovi mu prinose jela ustima jer ih ne smije dodirivati vlastitim rukama. U nekim slučajevima mora prosjačiti kako bi se održao na životu, spava samo koliko mu je neophodno. Mora se suzdržavati govoriti dok mu se ne obrate, a svoje potrebe izražava znakovima. Zabranjena mu je svaka zabava. Ne smije se prati, ponekad se ne smije ni pomicati. Ostaje gol opružen na zemlji. Ishod tih mnogobrojnih zabrana korjenita je promjena stanja. Prije inicijacije živio je sa ženama i bio isključen iz kulta. Odsad mu je dopušteno društvo muškaraca i sudioništvo u obredima, preobražaj je tako potpun da se opisuje kao drugo rođenje. Zamišlja se da je mrtva profana osoba, kakva je dotad bio, da ju je ubio i sa sobom odnio bog inicijacije (Bundžil, Bajame ili Daramulun). Posve nova osoba zauzela je mjesto one koje više nema.